REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

GRADSKO VIJEĆE

KLASA: 026-01/21-01/01

URBROJ: 2112-01-30-40-01-21-01

Delnice, --. ožujka 2021. godine

Na temelju članka 35. Zakona o lokalnoj i područnoj (regionalnoj) samoupravi (“Narodne novine” 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20) i članka 33. i 40. Statuta Grada Delnica (“Službene novine Grada Delnica” 02/21), Gradsko vijeće Grada Delnica na današnjoj sjednici donijelo je

ODLUKU

O NAČINU SAZIVANJA, RADA I ODLUČIVANJA NA ZBORU GRAĐANA

**I. OPĆE ODREDBE**

Članak 1.

Ovom Odlukom propisuje se način sazivanja, rada i odlučivanja na zboru građana u Gradu Delnicama.

Članak 2.

Zborovi građana sazivaju se radi izjašnjavanja građana o pojedinim pitanjima od lokalnog značenja, raspravljanja o potrebama i interesima građana te davanja prijedloga za rješavanje pitanja od lokalnog značaja.

**II. NAČIN SAZIVANJA, RADA I ODLUČIVANJA**

Članak 3.

**1. Mjesni odbor**

(1) Zbor građana za pojedini mjesni odbor saziva vijeće tog mjesnog odbora radi izjašnjavanja građana o pitanjima i prijedlozima iz samoupravnog djelokruga Grada Delnica.

(2) Zbor građana saziva se za cijelo područje ili za dio područja mjesnog odbora koje čini zasebnu cjelinu.

Članak 4.

(1) Odluka o sazivanju mjesnog zbora građana iz članka 3. ove Odluke, obvezno se objavljuje njezinim isticanjem na oglasnoj ploči mjesnog odbora, te njezinom objavom u dnevnom tisku i u drugim sredstvima javnog priopćavanja, najmanje pet dana prije održavanja mjesnog zbora građana.

(2) Odluka o sazivanju mjesnog zbora građana mora sadržavati naziv sazivača, mjesnog odbora, naznaku područja mjesnog odbora za koje se saziva mjesni zbor građana, vrijeme i prostor održavanja zbora te prijedlog dnevnog reda.

(3) Ukoliko je za raspravu na mjesnom zboru građana nužno upoznavanje građana s prijedlogom nekog akta, od dana objave do dan prije održavanja zbora, sazivač zbora građana dužan je građanima omogućiti uvid u pisani materijal, određujući mjesto i vrijeme uvida, a što mora biti naznačeno u odluci o sazivanju mjesnog zbora građana.

Članak 5.

Mjesni zbor građana kojeg saziva vijeće mjesnog odbora, vodi, tj. predsjedava mu, predsjednik vijeća mjesnog odbora ili član vijeća kojeg za to odredi vijeće, kao predsjedatelj zbora.

Članak 6.

(1) Ako nakon 15 minuta nakon zakazanog početka mjesnog zbora građana nije nazočan potreban broj građana (kvorum), zbor građana se raspušta, tj. predsjedatelj zbora utvrđuje činjenicu nepostojanja kvoruma i donosi odluku o neodržavanju zbora građana zbog nedostatka kvoruma, o čemu predsjedatelj sastavlja bilješku za potrebe arhiva mjesnog odbora.

(2) Ako do zakazanog početka mjesnog zbora građana, a najkasnije 15 minuta nakon zakazanog početka, ovlaštena osoba iz članka 5. ove Odluke ne bude nazočna početku zbora građana ili odbije vođenje zbora, mjesni zbor građana se ne može održati, tj. smatra se raspuštenim.

(3) U slučaju da ne dođe do održavanja mjesnog zbora građana iz razloga što na početku zbora nije nazočan potreban broj građana (kvorum) ili nema ovlaštene osobe za predsjedanje zborom, vijeće mjesnog odbora dužno je zakazati novi zbor građana u roku od 30 dana od dana neodržanog zbora, s tim da se objavljuje samo odluka o određivanju (novog) vremena i mjesta održavanja zbora, ali najmanje tri dana prije održavanja (novog) mjesnog zbora građana.

(4) Ako i nakon drugog zakazivanja mjesnog zbora građana isti ne bude održan iz razloga što nije bilo kvoruma, vijeće mjesnog odbora nije u obvezi (ponovno) zakazivati novi zbor po istom pitanju.

(5) Ako je do neodržavanja mjesnog zbora građana i po drugi put došlo zbog nenazočnosti ovlaštene osobe za predsjedanje zboru ili odbijanja vođenja zbora od strane ovlaštene osobe, vijeće mjesnog odbora je dužno zakazati (novi) mjesni zbor u primjerenom roku, ali ne dužem od 30 dana od dana neodržanog zbora građana.

**2. Gradsko vijeće**

Članak 7.

(1) Gradsko vijeće Grada Delnica može tražiti mišljenje od zborova građana o prijedlogu općeg akta:

1. kojim se propisuje promet na području Grada Delnica,

2. kojim se propisuje komunalni red na području Grada Delnica,

3. kojim se propisuje komunalna naknada na području Grada Delnica,

4. kojim se propisuje komunalni doprinos na području Grada Delnica,

5. kojim se propisuje osnivanje ili zajedničko osnivanje javne ustanove ili trgovačkog društva u kojem osnivačke udjele ili udjele u kapitalu ima Grad Delnice,

6. ili drugog pitanja iz djelokruga Grada.

(2) Prijedlog za traženje mišljenja iz stavka 1. ovog članka mogu dati četiri vijećnika Gradskog vijeća.

(3) Gradsko vijeće dužno je razmotriti prijedlog iz stavka 1. ovog članka u roku od 60 od dana zaprimanja prijedloga.

(4) Zbor građana saziva predsjednik Gradskog vijeća u roku od 15 dana od dana donošenja odluke Gradskog vijeća.

Članak 8.

(1) Mjesnom zboru građana kojeg sazove Gradsko vijeće predsjedava predsjednik Gradskog vijeća ili osoba koju on ovlasti iz reda vijećnika.

(2) Mjesnom zboru građana kojeg sazove Gradsko vijeće u pravilu su nazočni predsjednik ili potpredsjednik/ci Gradskog vijeća, gradonačelnik, predsjednik vijeća mjesnog odbora, te po potrebi stručne osobe iz upravnih tijela Grada koje na prijedlog predsjednika Gradskog vijeća odredi gradonačelnik.

(3) Odluka o sazivanju mjesnog zbora građana obvezno se objavljuje njezinim isticanjem na oglasnoj ploči mjesnog odbora, te njezinom objavom u dnevnom tisku i u drugim sredstvima javnog priopćavanja, najmanje pet dana prije održavanja mjesnog zbora građana.

(4) Na održavanje i vođenje mjesnog zbora građana kojeg sazove Gradsko vijeće odgovarajuće se primjenjuju odredbe ovog Statuta koje se odnose na mjesne zborove građana koje saziva vijeće mjesnog odbora, ukoliko ovim Statutom u određenom slučaju nije drukčije određeno.

(5) Ako se mjesni zbor građana ne održi zbog nedostatka kvoruma ili se zbor građana prekine zbog nedostatka kvoruma ili nema ovlaštene osobe za predsjedanje ili ista odbije predsjedati zboru građana, predsjednik Gradskog vijeća je ovlašten ponovno sazvati novi zbor građana, odnosno nastavak zbora, uz obvezu da objavi svoju odluku o određivanju novog vremena i mjesta održavanja (novog) zbora, odnosno nastavka, najmanje tri dana prije održavanja mjesnog zbora građana.

(6) Ako se mjesni zbor građana ponovno ne održi jer nije bilo kvoruma, mjesni zbor građana se više ne mora sazivati.

(7) Ako se mjesni zbor građana ne održi jer nije bilo ovlaštene osobe za predsjedanje, predsjednik Gradskog vijeća će sazvati ponovno zbor i poduzeti mjere da se osigura predsjedanje zboru.

**3. Gradonačelnik**

Članak 9.

(1) Zbor građana može sazvati i gradonačelnik radi izjašnjavanja građana o pitanjima i prijedlozima iz samoupravnog djelokruga Grada Delnica.

(2) Zbor građana saziva se za cijelo područje ili za dio područja mjesnog odbora koje čini zasebnu cjelinu.

(3) Mjesnom zboru građana kojeg sazove gradonačelnik predsjedava gradonačelnik ili osoba koju on ovlasti.

(4) Mjesnom zboru građana kojeg sazove gradonačelnik u pravilu su nazočni gradonačelnik, predsjednik vijeća mjesnog odbora, te po potrebi stručne osobe iz upravnih tijela Grada koje odredi gradonačelnik.

(5) Odluka o sazivanju mjesnog zbora građana obvezno se objavljuje njezinim isticanjem na oglasnoj ploči mjesnog odbora, te njezinom objavom u dnevnom tisku i u drugim sredstvima javnog priopćavanja, najmanje pet dana prije održavanja mjesnog zbora građana.

(6) Na održavanje i vođenje mjesnog zbora građana kojeg sazove gradonačelnik odgovarajuće se primjenjuju odredbe ovog Statuta koje se odnose na mjesne zborove građana koje saziva vijeće mjesnog odbora, ukoliko ovim Statutom u određenom slučaju nije drukčije određeno.

(7) Ako se mjesni zbor građana ne održi zbog nedostatka kvoruma ili se zbor prekine zbog nedostatka kvoruma ili nema ovlaštene osobe za predsjedanje ili ista odbije predsjedati zboru građana, gradonačelnik je ovlašten ponovno sazvati novi zbor građana, odnosno nastavak zbora, uz obvezu da objavi svoju odluku o određivanju novog vremena i mjesta održavanja (novog) zbora, odnosno nastavka, najmanje tri dana prije održavanja mjesnog zbora građana.

(8) Ako se mjesni zbor građana ponovno ne održi jer nije bilo kvoruma, mjesni zbor građana se više ne mora sazivati.

(9) Ako se mjesni zbor građana ne održi jer nije bilo ovlaštene osobe za predsjedanje, gradonačelnik će sazvati ponovno zbor i poduzeti mjere da se osigura predsjedanje zboru.

Članak 10.

(1) Mišljenje dobiveno od zbora građana obvezatno je za mjesni odbor, a savjetodavno za Gradsko vijeće i gradonačelnika.

(2) Odluka donijeta na zboru građana obvezatna je za mjesni odbor, odnosno odbor gradske četvrti, ali ne obvezuje Gradsko vijeće Grada Delnica.

Članak 11.

(1) Za pravovaljano izjašnjavanje na zboru građana potrebna je prisutnost najmanje 10% birača upisanih u popis birača mjesnog odbora za čije područje je sazvan zbor građana.

(2) Izjašnjavanje građana na zboru građana je javno, ako se na zboru građana većinom glasova prisutnih ne donese odluka o tajnom izjašnjavanju, a odluke se donose većinom glasova prisutnih građana.

**III. ZAVRŠNE ODREDBE**

Članak 12.

(1) O mjesnom zboru građana vodi se zapisnik kojeg vodi zapisničar, određen na prijedlog predsjedavajućeg zbora građana.

(2) Zapisnik potpisuje predsjedatelj zbora građana, zapisničar i dva ovjerovitelja zapisnika, koje na prijedlog predsjedatelja određuje zbor građana. Ukoliko zbor građana ne odredi dva ovjerovitelja zapisnika jer nitko od nazočnih građana ne želi prihvatiti tu obvezu, zapisnik potpisuje samo predsjedatelj te zapisničar.

(3) Zapisnik se mora izraditi u roku od pet dana od dana održavanja mjesnog zbora građana i staviti ga u nacrtu predsjedatelju i ovjeroviteljima (ukoliko ih ima) na uvid i ovjeru.

(4) Ukoliko ovjerovitelji odbiju ovjeriti zapisnik zbog valjanih razloga, predsjedatelj odlučuje o izmjeni odnosno doradi zapisnika po primjedbama ovjerovitelja. Ukoliko predsjedatelj smatra da za odbijanje potpisivanje od strane ovjerovitelja nema valjanog razloga ili što smatra da su traženja neprihvatljiva, o čemu je dužan sačiniti zabilješku koja čini sastavni dio zapisnika, potpisuje zapisnik zajedno s zapisničarom, i on kao takav postaje službeni dokument.

(5) Ovjerovitelji imaju pravo u slučaju da odbiju ovjeriti zapisnik, pismeno se očitovati o svojim razlozima zbog kojih ne žele ovjeriti zapisnik, koji čini sastavni dio zapisnika, ali najkasnije u roku od sedam dana od dana dostave nacrta zapisnika na ovjeru.

(6) Zapisnik sadrži: podatke o mjestu i vremenu održavanja mjesnog zbora građana, dnevnom redu, broju nazočnih građana (početni kvorum), bitne navode (primjedbe, prijedloge, mišljenje) izlaganja sudionika zbora, vrijeme početka i završetka zbora, ime i prezime osobe predsjedatelja, zapisničara i ovjerovitelja zapisnika te potpis predsjedatelja, zapisničara i ovjerovitelja zapisnika (ukoliko ih ima).

Članak 13.

Stručne, administrativne, tehničke i druge poslove prilikom sazivanja zbora građana iz članka 7., 8. i 9. ove Odluke, obavlja unutarnja ustrojstvena jedinica upravnog tijela Grada Delnica u čijoj su nadležnosti poslovi zbog kojih gradonačelnik saziva zbor građana.

U obavljanju poslova iz stavka 1. ovog članaka, na službenike se primjenjuju odredbe zakona i akata Grada Delnica kojima se reguliraju njihove obveze i odgovornosti za savjesno i odgovorno obavljanje službeničkih dužnosti.

Članak 14.

Ova Odluka stupa na snagu osmog dana od dana objave u »Službenim novinama Grada Delnica“.

GRADSKO VIJEĆE GRADA DELNICA

Predsjednik

Goran Bukovac, v.r.